Arhitekta Dragoljub Bakić ocenio je u Danu uživo da je Beograd već nepovratno izmenjen. "Beograd na vodi će tek imati metastaze na ceo grad. Jedna od prvih je ovaj metro, svi vidimo koliko je loše kada se metro prilagođava jednom projektu. Beograd je izgubio svoj identitet, nasilna gradska vlast je promenila grad", kaže Bakić.

Prema njegovim rečima, "to sve sa metroom je jedna velika farsa".

"Mislim da od tog posla nema ništa, to je jedan besmislen projekat, koji je mislim došao u aktuelnost jer dolaze izbori. Mislim da se isto dešava kada su bili beogradski izbori, tada se isto pričalo o metrou, vozili su se, mahali kartama, to je bila jedna izborna manipulacija", kaže Bakić.

Kaže da "bi voleo da ne mora da kudi, nego da može da pohvali nešto u Beogradu".

"Metro je apsolutno neisplativ, besmislen. Prvih pola milijarde da potrošite na 4,5 km gde prolazite kroz kukuruze... Nismo mi toliko bogati da možemo da pravimo neki metro koji rešava buduće razvojne projekte, mi moramo da rešavamo problem saobraćaja u Beogradu, Beograd će da stane", kaže on.

Ističe da se o metrou priča 70 godina.

"Od 1950. godine kada je donet plan i kad se ozbiljno počela priča o potrebi za metroom pa do danas, ima 70 godina, 15 različitih projekata i studija je urađeni, sve se menjalo, ali su trase bile konstanta, glavna okosnica svih tih metroa je bila tzv. grebenska trasa, na kojoj imate 19 fakulteta i srednjih škola, 50 hotela, ima 2,5 puta više korisnika nego ovde gde se sad predlaže. Sve je isprojektovano, onda je došla nova vlast koja je dala politički nalog. Slušanjem neuke gradske vlasti, sada imamo ovaj rezultat, koji je nikakav, ne rešava saobraćajni problem Beograda", kaže on.

Kako je rekao, to se radi zbog Beograda na vodi.

"A ja mislim da se ljudi koji tamo budu kupili stan za nekoliko hiljada evra po kvadratu neće voziti metroom. Da li se to radi zato što hoće da podignu vrednost još više, šta rade ne znam, ali uzmite samo da se ne seku linije metroa u centru rgada, nego se seku na Savskom trgu, dge se pravi napamet jedan pešački trg, gde nema pešaka. Da ne pričamo o tome da će se to rušiti ako se bude gradio metro, posle će doći i do Trga, iz toga vidim da im ne pada na pamet metro, da je to samo jedna izborna priča", smatra Bakić.

"Beograd je otet grad"

Govoreći o zgradi Železničke stanice, kaže da tu nije trebalo potpuno dizati prugu.

"To je trebalo da ostane bar dva koloseka BG voza, nažalost, napravili su pustinju tamo, isto će uraditi i sa autobuskom stanicom. Ispod sadašnjeg Prokopa se nalazi kompletna metro stanica, odvojen prostor sa dva tunela, sa po dva koloseka metroa, a tu ne prolazi metro. Samo to je dovoljno da pokaže besmisao ovih trasa. Oni omašuju četiri železničke stanice beogradske, ne spajaju kliničke centre, bolničke centre, trase su potpuni besmisao. Ja se nadam da od toga neće biti ništa", kaže on.

Stanari Valjevske ulice na Banovom brdu protestuju mesecima zbog izgradnje objekta u lokalnom parkiću, dok iz kompanije "Niva bilding" tvrde da sporno zemljište nikada nije bila javna ili zelena površina niti urbani gradski park, već privatno, gradsko građevinsko zemljište koje su kupili "ispravno i po zakonu".

Prema Bakićevim rečima, "Beograd je otet grad, otet je od svojih građana".

"Taj korpus tih građana i preduzimača, uništavaju Beograd. Naravno da su najveći krivci oni koji izdaju dozvole. Građani s pravom protestuju, građani ne mogu da budu krivi ni za šta, mislim da treba da se bune, jer kad je teror i tiranija kakva jeste u Beogradu, onda je građanska dužnost da se bune", rekao je on.

Dodao je da misli da je uz pomoć građanske neposlušnosti i aktivnosti nedavno odbranjeno mnogo stvari.

"Sprečili smo da se od Parka Vojvode Vuka napravi skver, nego da ostane park, da se ne zatvori saobraćaj preko Trga, jer 60.000 vozila prođe tuda u toku dana, da se ne zatvori Vasina, to su neki učinci. Kao što verujem da smo uspeli da sprečimo tu uspinjaču na Kalemegdanu. Građani i te kako njima lupaju pod prozorom, samo što je to bahata, osiona gradska vlast, koja ne radi i javnom interesu, jer za njih ništa ne znače građani", kaže on.

"Slogan SzS da bude 'U bojkot, da sutra svi budemo Šabac'"

Govoreći o bojkotu izbora, rekao je da je to posebna priča.

"Ja jesam za bojkot naravno, jer zakonodavnu vlast treba bojkotovati, kakav mi parlament imamo, to nije dostojno i to treba bojkotovati. SzS je pogrešio što od samog početka nisu insistirali da se razdvoje izbori, to je bila suština. Siguran sam da bi u tome uspeli uz pomoć evroparlamentaraca, da su bili uporni. Sada ti zagovornici bojkota drvlje i kamenje na Zelenovića i na Šabac, umesto da se zahvale Bogu što im je bogomdan Šabac i Paraćin gde imaju apsolutno na delu kako može kada se ne laže i ne krade da se uredi jedan grad. Preselimo glavni grad u Šabac, napravimo centar opozicije u Šapcu, pomozimo Zelenoviću da dobije Šabac", kaže Bakić.

Prema njegovom mišljenju, slogan SzS bi trebalo da bude "U bojkot, da sutra svi budemo Šabac".

"Ne razumem da oni ne razumeju to. Idite u Šabac, pa dovedite Evropu u Šabac, pravite privremenu Vladu u Šapcu, krenite, napravite slobodnu zonu. Ja im to savetujem, mislim da ima dva meseca još uvek puno da se uradi. Ja im savetujem da svi pomognu Zelenoviću i Šapcu, oni se sad utrkuju ko će više da ga nagrdi. To je potpuno pogrešno, ja ne znam da li su oni bili u Šapcu, kad ljudi sretnu svog gradonačelnika tamo oni se grle i ljube s njim, a ovde kad ga sretnu, oni ga jure da ga biju", rekao je Bakić.

Što se tiče izmena Beograda, Bakić kaže da je grad već nepovratno izmenjen.

"Mi smo '72 kad smo donosili generalni plan, pet godina radili pripreme za taj plan. On je poštovan, a plan iz 2003. godine je nova vlast kad je došla '14 u Beograd, odmah promenila. Beograd na vodi će tek imati metastaze na ceo grad. Jedna od prvih je ovaj metro, svi vidimo koliko je loše kada se metro prilagođava jednom projektu. Beograd je izgubio svoj identitet, nasilna gradska vlast je promenila grad", kaže Bakić.